SKRIFTLIG FORESPØRGSEL E-1346/03

af Ilka Schröder (GUE/NGL) til Rådet

(10. april 2003)

Om: Forfølgelse af homoseksuelle i de palæstinensiske selvstyreområder

I de seneste måneder har pressen (bl.a. The New Republic den 19. august 2002, East Bay Voice den 19. september 2002, Ha'aretz den 6. marts 2003 og den 10. september 2001, Jerusalem Post den 5. juni 2001) samt borgerrettighedsgrupper (for eksempel Agudah, http://agudah.israel-live.de) gentagne gange berettet om alvorlige krænkelser af bøssers, lesbiskes, transseksuelles og transvestitters menneskerettigheder i de områder, der er under Den Palæstinensiske Myndigheds (PA) kontrol. I 2000 blev fire palæstinensere således dræbt på grund af deres seksualitet og hundreder tvunget til at flygte til Israel. Chikane af homoseksuelle er tilsyneladende i praksis PA's officielle politik. Ofte

betegnes de berørte personer angiveligt som kollaboratører og anklages som sådanne. Inden for de seneste tre år skulle der imidlertid også have været to tilfælde af anklager, der udtrykkeligt vedrørte homoseksualitet. Som følge af Al-Aqsa-Intifadaen skal der desuden være blevet oprettet sharia-domstole, hvor homoseksuelle trues af dødsstraf ved stening, brænding og hængning. Yderligere skal disse domstole have erklæret de for homoseksualitet mistænkte fredløse, således at drabene på dem kunne forblive straffri. Derudover skulle tortur af værste art mod homoseksuelle høre til dagens orden hos PA's politi.

EU yder stor finansiel støtte i regionen. Siden 1993 er der blevet bevilget over 1,4 mia. EUR til de områder, der er under PA's kontrol, og siden juni 2001 har EU løbende stillet 10 mio. EUR om måneden til rådighed som ekstra direkte budgetstøtte. Andre betragtelige midler er bevilget som led i Meda-programmet. Rådet bedes på den baggrund oplyse, om det er bekendt med de angivne oplysninger om situationen for bøsser, lesbiske, transseksuelle og transvestitter i områderne under PA's kontrol. Har det adgang til yderligere oplysninger og i bekræftende fald hvilke? Er Rådet bekendt med situationen for homoseksuelle i de EU-medfinansierede UNRWA-lejre? Har Rådet allerede truffet foranstaltninger med henblik på at tilvejebringe en ændring af denne uacceptable situation? Mener Rådet i benægtende fald, at EU i betragtning af, hvor megen støtte der ydes PA, kan kræve, at PA overholder sine forpligtelser på menneskerettighedsområdet og også må sætte dette krav igennem? Er Rådet i benægtende fald enig i, at EU og dens medlemslande i dette tilfælde bør tildele de berørte personer umiddelbart gældende og tidsmæssigt ubegrænset asyl, og i benægtende fald, hvorfor ikke?

Samlet svarpå skriftlige forespørgsler E-1338/03 og E-1346/03

(7. oktober 2003)

Rådet kan ikke bekræfte oplysningerne og har ikke specifikt drøftet dette spørgsmål.

Rådet er til stadighed opmærksomt på at værne om de værdier og principper navnlig frihed, demokrati, lighed, respekt for alle menneskerettigheder, grundlæggende frihedsrettigheder og retsstaten der er det fundament, som Den Europæiske Union bygger på, og som er styrende for dens forbindelser med partnerne i Barcelona-processen. Det hedder i artikel 2 i såvel associeringsaftalen med Israel som interimsaftalen med PLO/Den Palæstinensiske Myndighed, at forbindelserne bygger på respekten for de demokratiske principper og de grundlæggende menneskerettigheder, der udgør et væsentligt element i aftalerne. Rådet understreger altid disse punkter i sin dialog med Israel og Den Palæstinensiske Myndighed og vil også fortsætte hermed i fremtiden.